|  |  |  |  |  |
| --- | --- | --- | --- | --- |
| Bilag 5.1 Indstilling initiativpris 2025 | | | 20.03.2025 | |
| **Punkt 5** | **CISUs initiativpris 2025** | | | |
| Ansvarlige i bestyrelse: | Jesper og Camilla | Ansvarlig i sekretariatet: | | Jeef, Helene, Liv |
| Beslutning: | Bestyrelsen godkender vinderen til årets initiativpris. Jesper og Camilla følger op og tilrettelægger i samarbejde med sekretariatet (Liv) uddelingen ved generalforsamlingen 26.april 2025.  Kapacitetsgruppen i bestyrelsen har gennemlæst de indkommende forslag (se under ’Baggrund’) og udvalgt den organisation, som de synes, skal vinde initiativprisen.  De indstiller **For a New Tomorrow (FANT)** til at modtage CISUs initiativpris på følgende baggrund:  *For a New Tomorrow (FANT) bør tildeles CISUs Initiativpris for deres nyskabende program Connected Leadership, der etablerer en innovativ strategisk forbindelse mellem dansk erhvervsliv og civilsamfundet i Sierra Leone. Programmet engagerer danske erhvervsledere i et nyt syn på lederskab og bæredygtig udvikling gennem direkte interaktion med lokale ledere. Initiativet styrker forståelsen for globale udfordringer og løsninger, hvilket gavner både virksomheder og civilsamfund. FANTs indsats fremmer Partnerskaber for handling (SDG 17) og skaber et meningsfuldt engagement blandt danske aktører. Med over 60 deltagende ledere fra 9 virksomheder har Connected Leadership vist sit potentiale til at mobilisere endnu flere til aktivt at bidrage til udviklingssamarbejde. Derfor bør FANT anerkendes for deres nytænkende arbejde.* | | | |
| Baggrund: | Vi modtog 12 forslag til vindere. Derudover var der allerede blevet udarbejdet tre indstillinger fra sekretariatet.  Her får i en liste over nominerede, nedenfor kan I læse indstillingerne (Listen er i alfabetisk rækkefølge):   * 100% for Børnene * Alternative Fashion Week * Arkitekter uden Grænser * CLUB DES AMIS POUR LE DÉVELOPPEMENT ET LA PAIX (CADEP) * For a New Tomorrow (FANT) * Global Aktion * Klimakoret God Energi * Mellemamerika Komiteen * Simbaprisen/Stop annekteringen af Palæstina * Spor Media ved Gitte Jakobsen og Torben Vosbein * Støtteforeningen Det Danske Hus i Palæstina * Støtteforeningen Hjælp til Selvhjælp i Uganda  Indstilling 1: 100% for Børnene For børnereporter konceptet og Verdensmålsbingo, der er eminent til at skabe møder mellem børn og ældre.  Indstillet af Camilla Englyst, Landsforeningen for Økosamfund. Indstilling 2: Alternative Fashion Week Alternative Fashion Week oplyser og engagerer på en kreativ måde danskere i, hvordan man som almindelig borger kan påvirke tekstilindustrien igennem både sit eget forbrug og politisk deltagelse.  Tekstilindustrien skaber farlige arbejdsvilkår og står for over 10% af den globale CO2-udledning, som ifølge FN kan stige med 60% frem mod 2030. Alternative Fashion Week sætter fokus på, hvordan industrien må ændre sig for at nå verdensmålene.   AFW skaber en platform, hvor man kan lære om tøjs rejse og styrke sine færdigheder i at passe på sit tøj. Gennem samarbejder, bl.a. med det ugandiske designerkollektiv Banakibuga Street Minds, sætter de fokus på udfordringerne i ’brugt-tøjindustrien’, når designkollektivet giver brugt tøj fra EU, Nordamerika og Østasien nyt liv og identitet. Derudover engagerer de frivillige i foreningsarbejde og skaber netværk mellem bæredygtige designere og det grønne erhvervsliv.  Ved at koble deres event til Copenhagen Fashion Week er de nået bredt ud og har været med til at øge opmærksomheden på tekstilindustriens globale konsekvenser, hvilket har bidraget til mere debat, et folkeligt pres og skærpet EU-lovgivning.  Indstillet af: Sekretariatet Indstilling 3: Arkitekter uden Grænser For initiativet ’Aften uden Grænser’ for at være en berigende og inspirerende måde at engagere folk på ved at oplyse og fremme bestemte projekter, der arbejder med og selve tematikker det hører under ved at invitere andre fagligheder ind.  Det var sådan jeg selv opdagede dem for flere år siden som studerende og er nu en aktiv del af dem (Arkitekter uden Grænser)   Indstillet af Noor fra AuG. Indstilling 4: CLUB DES AMIS POUR LE DÉVELOPPEMENT ET LA PAIX (CADEP) *NB: Nedenstående er en IA oversættelse af en indstilling, vi modtog på fransk.*  CLUB DES AMIS POUR LE DÉVELOPPEMENT ET LA PAIX (CADEP) er en ikke-statslig organisation under kongolesisk lovgivning, oprettet den 20. januar 2018 som reaktion på de mange vanskeligheder forårsaget af de gentagne krige i 1996 (AFDL), 1998 (RCD) og andre oprør, udført af både interne og eksterne styrker.  Denne situation har ført til en række tragiske begivenheder, der har kastet befolkningen i den østlige del af landet ud i umenneskelige forhold, herunder massive befolkningsfordrivelser, plyndringer, voldtægter, ødelæggelse af landbrugsjord og massakrer på civilbefolkningen.  I lyset af dette dystre og dramatiske billede samlede en gruppe humanitært engagerede personer sig for at yde hjælp til den nødlidende befolkning.  I dag arbejder CADEP på bæredygtige løsninger til genopretning af de ødelagte økosystemer, herunder: agroforestry og agropastoralisme, etablering af planteskoler, erosionsbekæmpelse samt genplantning af træer på de nedbrudte bjergskråninger med planter fra vores egne planteskoler.  Indstillet af: Emmanuel MUZUSANGABO Indstilling 5: For a New Tomorrow (FANT) FANT har med Connected Leadership vist en ny, innovativ og samlende måde at forbinde erhvervsliv med ”NGO-arbejde” på. En opgave som for tiden kun bliver større og vigtigere. Gennem Connected Leadership – som navnet afslører – bliver ledere fra danske og internationale virksomheder forbundet til og inspireret af globale udfordringer, løsninger og lederskab. Siden 2022 har Connected Leadership engageret over 60 ledere fra 9 forskellige virksomheder – i et format, som ikke ligner traditionelle lederuddannelser. Med afsæt i FANTs arbejde med sport som et redskab til social forandring møder deltagerne unge, lokale ledere, civilsamfundsaktører og erhvervsdrivende i Sierra Leone.  Connected Leadership skaber ikke kun noget for de deltagende erhvervsfolk, men også for deres virksomheder og netværk i Danmark, som har et større potentiale. Deltagerne udfordres i deres forståelse af, hvad det vil sige at lede med formål, og hvordan sociale og økonomiske dynamikker hænger sammen globalt. Det skaber et afsæt for, at deres virksomheder bedre kan engagere sig i civilsamfundet på en meningsfuld måde. FANT beretter, at flere af deltagerne efterfølgende er blevet aktive støtter af deres arbejde – enten som medlemmer, ambassadører eller gennem nye partnerskaber. Her viser programmet sit potentiale til at få mobiliseret flere til at tage del i globale løsninger og bidrage til udviklingssamarbejde. Og det har vi allesammen brug for, at de gør!  FANT og Connected Leadership fortjener at blive anerkendt med initiativprisen, fordi de bygger en bro mellem dansk erhvervsliv og civilsamfundet med globalt perspektiv – en bro, som mange forhåbentlig vil gå på og bygge endnu stærkere i fremtiden. Det sætter skub i ”Partnerskaber for handling” (SDG 17) og er et godt eksempel på et nyt og kreativt engagement af danskere i udviklingssamarbejde.  Man kan læse mere om programmet og deltagernes feedback på <https://fant.dk/lederkusus-connected-leadership/connected-leadership-det-siger-vores-deltagere/>.  Indstillet af Nina Ottosen, Dreamtown Indstilling 6: Global Aktion Global Aktion er en af de eneste aktører i Danmark der beskæftiger sig med den mangeårige konflikt i Vestsahara.  Formålet er at øge kendskabet til Vestsaharas besættelse. Det er særligt relevant fordi hovedparten af danskere ikke kender til landet eller ved at landet er den sidste koloni i Afrika. Global Aktion støtter folk i Vestsaharas krav om uafhængighed og afkolonisering.  Den frivillige Vestsaharagruppe i Global Aktion arbejder med en kreativ tilgang til oplysning igennem artikler, podcasts, sociale medie-opdateringer, og arrangementer som filmaftener, fotoudstillinger og oplæg. Gruppen har et stærkt netværk til saharawiske aktører i de besatte områder af Vestsahara, de Algeriske flygtningelejre såvel som i diasporaen rundt omkring i verden. Gennem dette netværk gør gruppen deres bedste for at sikre, at budskaber og fortællinger fortælles med sahrawiernes egne stemmer.  Global Aktion indstilles fordi organisationen vedholdende har oplyst og sat fokus på konflikten i Vestsahara. Kampagnen er mere relevant end nogensinde. I januar 2025 var Global Aktion udsat for et brandattentat, som med stor sandsynlighed relaterer sig til organisationens mangeårige politiske solidaritetsarbejde med Vestsaharas folks kamp for frihed.  Indstillet af: Sekretariatet Indstilling 7: Klimakoret God Energi Klimakoret God Energi engagerer mennesker i kampen for en grøn og retfærdig fremtid. Koret fungerer som et åndehul for mennesker, der bekymrer sig om klimaet. Et sted hvor frustration og magtesløshed bliver til glæde, håb og handlekraft – og et sted, hvor sangglade kan involvere sig i klimakampen. Alle kan blive kormedlem uanset baggrund.  Koret laver aktioner foran virksomheder, pensionsselskaber og andre, der finansierer fossilindustrien, hvor de synger om især fossilindustrien for at gøre opmærksom på klodens klimakrise. Og for at sikre at alle der er interesserede kan deltage stiller de gratis tekster og sange til rådighed via hjemmesiden, bl.a. “Dejlig var jorden” og “Vi vil ha' god energiiii”.  Som en del af Klimabevægelsen og Fossilfri Fremtid kæmper de for at holde fossile brændsler i jorden i tråd med klimaforskning og internationale aftaler.  Koret indstilles til initiativprisen for deres evne til at omsætte frustration til håb og handlekraft samt engagere nye målgrupper i klimakampen gennem sang og fællesskab. På den måde engagerer de også danskere, der ellers ikke er involveret.  Indstillet af: Sekretariatet Indstilling 8: Mellemamerika Komiteen Mellemamerika Komiteen (MAK) har gennem vedvarende oplysnings- og interkulturelle fællesskabsaktiviteter i København og Aarhus ikke blot fastholdt unges engagement og interesse for udviklings- og solidaritetsarbejde med sociale bevægelser i Mellemamerika. Organisationen har også formået at udvikle sig i takt med tiden ved at styrke kritiske refleksioner om magtforhold i globalt udviklings- og solidaritetsarbejde.  MAKs arbejde er en stærk inspiration for, hvordan man kan mobilisere mennesker i Danmark til at engagere sig i globalt udviklingsarbejde. Gennem en bred vifte af oplysningsaktiviteter har organisationen skabt et levende fællesskab, hvor unge og engagerede borgere kan tilegne sig viden, reflektere over globale uligheder og tage aktiv del i solidaritetsarbejde. I 2024 havde organisationen 96 aktive frivillige på tværs af organisationens aktiviteter og havde besøg af mere end 35 forskellige nationaliteter til vores arrangementer i Danmark.  Et særligt kendetegn ved MAKs indsats de seneste år har været en bevidst og inkluderende tilgang til unge Latinamerikanere bosat i Danmark. Ved at inddrage dem som projektledere, bestyrelsesmedlemmer og frivillige i organisationens initiativer har MAK skabt en platform, hvor erfaringer og perspektiver fra Mellemamerika bliver en integreret del af organisationens udvikling. Dette engagement afspejles i en række initiativer, herunder dansk/latinamerikansk sprog- og kulturcafé, en latinamerikansk film- og debatklub samt oplæg af engagerede unge om deres erfaringer i Mellemamerikas civilsamfund. Derudover har MAK sat fokus på at forbedre sine interne arbejdsgange og fremme samarbejdspartneres indflydelse i Mellemamerika. Organisationen har arbejdet målrettet på at sikre, at beslutningsprocesser og prioriteringer i højere grad afspejler input fra samarbejdspartnere i regionen.  Disse aktiviteter udspringer ikke blot af MAKs egne visioner, men også af en konkret efterspørgsel fra Latinamerikanere i Danmark, der har oplevet udfordringer ved at finde sig til rette i danske fællesskaber. MAK har skabt inkluderende rum, hvor disse unge kan engagere sig aktivt og bidrage med deres viden og perspektiver. På denne måde fungerer MAK som en brobygger mellem globale tematikker og engagement i Danmark.  MAKs strategiske prioriteringer har indebåret en periode med færre CISU-bevillinger, da organisationen har valgt at gå forrest i at facilitere samarbejdsformer, der bygger på bæredygtige, gensidige og tillidsfulde relationer. Dette arbejde skaber fundamentet for mere retfærdige partnerskaber og et stærkere lokalt lederskab, der kan inspirere andre organisationer i sektoren.  For dette vedholdende og innovative arbejde med at skabe inkluderende fællesskaber, mobilisere mennesker i Danmark til engagement i globale udviklingsspørgsmål og bane vejen for et mere retfærdigt samarbejde mellem Danmark og Mellemamerika, fortjener Mellemamerika Komiteen at blive hædret med CISUs Initiativpris.  Indstillet af Mellemamerika Komiteen. Indstilling 9: Simbaprisen/Stop annekteringen af Palæstina (ingen begrundelse)  Indstillet af Marianne Holst, Danish Minorities’ Center for Human Rights and Development  *NB: Da der ikke er tale om en organisation, har vi ikke gjort yderligere for at skaffe en begrundelse.* Indstilling 10: Spor Media ved Gitte Jakobsen og Torben Vosbein Panden holdt til løb mod flere mure  Spor Media har i over 20 år organiseret Danmarks-turneer med ungdomskulturgrupper fra lande i Afrika, Latinamerika og Asien med det formål at inspirere unge til større kulturforståelse og globalt medborgerskab.  www.globalkids.dk  Da Corona i 2020 satte en bremse for fysiske møder, måtte konceptet gentænkes, og Spor Media opfandt de virtuelle studierejser "Global Stay Tours". Projektet blev en succes, fordi formatet giver nogle unikke oplevelser med jævnaldrende unge i helt andre virkeligheder -og fordi mange gymnasier pga. klimaforandringerne i disse år dropper studierejser med fly. Derfor lever Global Stay Tours i bedste velgående - også uden pandemien.  www.globalstaytours.dk  I 2022 og 2023 kunne Spor Media genoptage arbejdet med de fysiske kulturturneer, men i 2024 kom den næste mur - nu i form af de danske udlændingemyndigheder, der nægtede visum til en gruppe unge artister fra Kenya. Spor Media besluttede at tage et slag for NGO-holdet og gik forrest i en oplysnings- og lobbykampagne, der godt hjulpet på vej af Udenrigsministeriets nye Afrika-strategi, ser ud til at have båret frugt. Spor Media genoptager kulturturneerne og håber, at det også er blevet lettere for andre danske organisationer at få partnere på kulturbesøg.  Globalnyt har opsummeret visum-sagen: globalnyt.dk/visum-afslag-og-ministersvar-underkendt-nu-kan-vi-fortsaette-med-at-arrangere-de-her-besoeg-som-vi-har-gjort-i-20-aar/.  Indstillet af Knud Vilby Indstilling 11: Støtteforeningen Det Danske Hus i Palæstina Støtteforeningen Det Danske Hus i Palæstina DHIP har i løbet af de seneste år vist, hvordan en lille organisation kan skabe stor forandring. De insisterede på at give palæstinensere en stemme i en tid, hvor de blev talt om, men sjældent hørt. De mobiliserede dansk civilsamfund, skabte nuancer i debatten og aktiverede mennesker til konkret handling. I en global krise, hvor mange valgte at trække sig, stod DHIP fast og styrkede fællesskaber på tværs af grænser og kulturer i Palæstina og Danmark.  I 2024 var Palæstina på alles læber – men mens mange talte om palæstinenserne, var der få, der talte med dem. DHIP tog et afgørende skridt for at ændre dette og skabe et mere nuanceret billede af Palæstina og palæstinenserne ved at forbinde det danske og palæstinensiske civilsamfund gennem direkte dialog. Samtidig fastholdt DHIP sit livsnødvendige psykosociale arbejde i Palæstina – mod alle odds.  Gennem psykosocialt arbejde sikrede DHIP, at børn i Gaza og på Vestbredden stadig havde adgang til kreative og helende aktiviteter. I en tid, hvor skoler og kulturinstitutioner var under ekstremt pres, skabte DHIP frirum for læring, fællesskab og bearbejdning af traumer. Særligt projektet *Here We Remain* fortjener opmærksomhed – et initiativ udelukkende muliggjort via donationer fra det danske civilsamfund. I en tid, hvor ikke engang krigskorrespondenter havde adgang til Gaza, sørgede DHIP for, at børn og unges stemmer nåede direkte fra Gaza-striben til et dansk publikum gennem sociale medier.  DHIP har desuden ydet en markant indsats for at skabe direkte forbindelser mellem danskere og palæstinensere. I podcast-serien Stemmer fra Vestbredden (støttet af CISU) fik lyttere i Danmark indblik i hverdagen og kampen for kultur og ytringsfrihed i Palæstina fra kunst- og kulturfolk på Vestbredden. Gennem live online-arrangementer gav DHIP aktuelle palæstinensiske stemmer en platform i Danmark, herunder tegneseriekunstner Mohammad Saba’aneh, influencer Adnan Barq og journalist Mariam Barghouti. På Københavns Universitet skabte arrangementet Voices from Palestine en sjælden mulighed for direkte dialog med palæstinensiske forfattere, illustratorer og bibliotekarer i en fuld sal fyldt med engagement.  Samtidig påbegyndte DHIP et storstilet samarbejde med Operation Dagsværk. Processen har været lang, men har resulteret i et direkte samarbejde mellem danske og palæstinensiske unge, som i løbet af hele 2025 sammen vil udvikle en landsdækkende oplysnings- og engagementskampagne for unge.  Indstillet af: Støtteforeningen Det Danske Hus i Palæstina Indstilling 12: Støtteforeningen Hjælp til Selvhjælp i Uganda Indstilles af andet CISU medlemsorganisation, fordi de støtter en lang række aktiviteter drevet af organisationen Mend the Broken Hearts Uganda (MBHU). Store udviklingsprojekter om civilsamfund/håndværk/erhverv/landbrug/skolegang/skolepigehjælp/social/sundhed.  Og for projektleder Mikkel Juul Larsens arbejde, super god inspirator, iværksætteri, fantastisk godt arbejde, imponerende dokumentation med videooptagelse.  Indstillet af Mona Lisa Jonassen, SuG  -------------------------------------------------------------------------------------------------------------------------------  **Bestyrelsen besluttede til bestyrelsesmødet 17.juni 2024 at initiativprisen igen skal uddeles i 2025** med den ændring i initiativprisens fundats, at prisen nu også kan gå til en organisation, der har lavet en særlig vellykket og konstruktiv fundraising kampagne  **Prisens Fundats:** Formålet med Initiativprisen er at anerkende en organisation, som gennem deres arbejde i Danmark har gjort en særlig indsats for at inspirere og/eller mobilisere mennesker i Danmark til at engagere sig i det globale udviklingsarbejde.  Med prisen følger en check på 25.000 kr. til at støtte det folkelige arbejde. Beløbet kan bruges efter organisationens bestyrelses eget valg.  Med prisen følger også en statuette af kunstneren Jens Galschiøt.  De sidste års modtagere af prisen kan findes på [www.cisu.dk/om-cisu/organisation/cisus-initiativpris/](http://www.cisu.dk/om-cisu/organisation/cisus-initiativpris/) | | | |
| Budgetmæssige konsekvenser: | Med prisen følger 25.000 kr. fra foreningens midler til kampagner og aktiviteter. | | | |
| Bilag | Ingen | | | |